L'I Clínic Ciutat de Sagunt de futbol sala de l'Atlètic Morvedre FS tindrà a Juanlu Alonso com a ponent principal
01 de juliol 2021

![](/media/5fsllnkl/80-c_clinic.jpg)  
  

El pavelló poliesportiu José Veral del Port de Sagunt serà l'escenari on es desenvoluparà l'I Clínic Ciutat de Sagunt de futbol sala que organitza l'Atlètic Morvedre FS amb la col·laboració de l'Ajuntament de Sagunt, a través del Departament d'Activitat Física, Salut i Esports, i en el qual Juanlu Alonso, entrenador del Manzanares F.S, acaba d'ascendir a 1a Divisió de Futbol Sala, serà el principal ponent. El termini d'inscripció acaba demà, divendres, a última hora. 

  

L'alcalde de Sagunt, Darío Moreno, ha posat l'accent en la importància de realitzar una bona formació: «**Sempre insistim a tots els clubs a fer eixa inversió en formació, per a oferir-la i ampliar-la. Més encara en un esport com el futbol sala per a així consolidar este esport a la nostra ciutat i per a continuar arribant més enllà del nostre municipi. Animar a la gent que siga amant del futbol sala a participar i a donar-li difusió a esta iniciativa**».

  

La jornada, que començarà a les 9.30 hores d'este dissabte, 3 de juliol, i conclourà a les 18.00 hores, comptarà amb tres ponències, les dues primeres dedicades a Defenses zonals i canvis en joc posicional i a Fonaments tàctics de l'atac posicional (3-1 i les seues variants); i una tercera que consistirà en una activitat en pista sobre l'aprés durant el matí.

  

Al migdia hi haurà una parada per a menjar en la que aquelles persones que s'inscriguen amb l'opció de menjar inclòs tindran un menú en el Bar Mavi’s i podran socialitzar i posar en comú el seu aprenentatge amb altres assistents.

  

El preu de la inscripció a este I Clínic Ciutat de Sagunt de futbol sala és de 30 euros, si es vol tindre el menjar inclòs, i de 18 euros si es preferix l'opció que no inclou el menjar. En estos moments, ja hi ha prop de 30 persones inscrites i el termini d'inscripció acaba demà a última hora.

  

El regidor delegat d’Activitat Física, Salut i Esports, Javier Timón, ha felicitat el Club Atlètic Morvedre F.S. «**per esta magnífica iniciativa que esperem que siga la primera de moltes edicions més i traslladar des d'ací la nostra invitació a inscriure's a este I Clinic Ciutat de Sagunt a totes i tots aquells que desitgen gaudir d'una sensacional jornada de formació, d'esport i, sobretot, de Futbol Sala**». 

  

Per la seua part, el representant de l'Atlètic Morvedre F.S, Aarón Martínez, ha explicat que «**poc a poc anem intentant fer passos per a continuar millorant. Els objectius que, com a club, busquem amb l'organització d'este Clínic és oferir una formació als nostres entrenadors, perquè pensem que això és bàsic perquè els xiquets puguen progressar tant com persones i com a esportistes, que al final és el que som. També busquem que se senta el nom del nostre municipi, que vinga gent de moltes zones i aconseguir així que els amants d'este esport puguem reunir-nos ací, posar idees en comú i aprendre els uns dels altres. Així mateix, ajudar al comerç local, ja que les persones que venen de fora esmorzaran i menjaran ací. I, finalment, oferir un millor servei a xiquets i pares, i que puguen veure que ens preocupem per la seua formació**».

Per a més informació, consultes i inscripcions es pot contactar amb l'organització de l'esdeveniment a través dels números de telèfon 654 441 251 (Bertolín) o 627 274 172 (Aarón), o bé per xarxes socials en @atl.morvedre (Instagram) o atleticomorvedrefs (Facebook).

  

  

  

*   [](http://www.facebook.com/sharer.php?u=https://aytosagunto.es/va/actualitat/l-i-clinic-ciutat-de-sagunt-de-futbol-sala-de-l-atletic-morvedre-fs-tindra-a-juanlu-alonso-com-a-ponent-principal/ "Facebook")
*   [](http://twitter.com/share?url=https://aytosagunto.es/va/actualitat/l-i-clinic-ciutat-de-sagunt-de-futbol-sala-de-l-atletic-morvedre-fs-tindra-a-juanlu-alonso-com-a-ponent-principal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-i-clinic-ciutat-de-sagunt-de-futbol-sala-de-l-atletic-morvedre-fs-tindra-a-juanlu-alonso-com-a-ponent-principal/ "Linked In")
*   [](mailto:?body=https://aytosagunto.es/va/actualitat/l-i-clinic-ciutat-de-sagunt-de-futbol-sala-de-l-atletic-morvedre-fs-tindra-a-juanlu-alonso-com-a-ponent-principal/)